**Délegyháza Község Önkormányzata Képviselő-testületének**

**……../2016. (………..) önkormányzati rendelete**

**a hivatali helyiségen kívüli és a hivatali munkaidőn túli**

**házasságkötés engedélyezéséről és díjairól**

Délegyháza Község Önkormányzat Képviselő-testülete az anyakönyvi eljárásról szóló 2010. évi I. törvény 19. § (2) bekezdésében és 96. § a) - b) pontjában, és a közszolgálati tisztviselőkről szóló 2011. évi CXCIX. törvény 154. § (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a következőket rendeli el:

**1. §** (1) Házasságkötés, hivatali munkaidőben történő létesítése és az esemény méltó körülményeinek biztosítása céljára a Délegyházi Polgármesteri Hivatal (2337 Délegyháza, Árpád u. 8.) házasságkötésre alkalmas hivatali helyisége, a Tanácsterem szolgál.

(2) Hivatali helyiségen kívüli, hivatali munkaidőben, vagy hivatali munkaidőn túl történő házasságkötéshez az anyakönyvvezető közreműködése a tulajdonos hozzájáruló nyilatkozata alapján magántulajdonban levő olyan ingatlanon is engedélyezhető, amely alkalmas az eseményhez méltó körülmények biztosítására, valamint eleget tesz a jogszabályban előírt követelményeknek, és ahol a személyes adatok védelme biztosított.

(3) Hivatali helyiségen kívüli, hivatali munkaidőben, vagy hivatali munkaidőn túl történő házasságkötéshez az anyakönyvvezető nem zárt térben történő közreműködése akkor engedélyezhető, ha a hivatali helyiségen kívüli helyszínen történő anyakönyvvezetői közreműködést ellehetetlenítő körülmények bekövetkezése esetén, az esemény lebonyolítására alkalmas helyiség (esőhelyszín) rendelkezésre áll.

(4) Hivatali helyiségen kívüli, hivatali munkaidőben, vagy hivatali munkaidőn túl történő házasságkötéshez az anyakönyvvezető közreműködése akkor engedélyezhető, ha az a korábban előjegyzésbe vett házasságkötést, vagy az anyakönyvvezető munkakörének ellátását nem akadályozza.

**2. §** A hivatali helyiségen kívüli, valamint a hivatali munkaidőn túl történő házasságkötés esetén a többletszolgáltatás ellentételezéseként a szolgáltatás igénybevevői által az önkormányzat részére fizetendő díjak mértéke:

a) a hivatali helyiségben hivatali munkaidőn túl történő házasságkötés díja

aa) amennyiben a házasulók, vagy azok egyike délegyházi állandó lakos: 13.000,- Ft,

ab) amennyiben a házasulók egyike sem délegyházi állandó lakos: 20.000,- Ft,

b) a hivatali helyiségen kívüli, hivatali munkaidőn túl történő házasságkötés díja

ba) amennyiben a házasulók, vagy azok egyike délegyházi állandó lakos: 16.000,- Ft,

bb) amennyiben a házasulók egyike sem délegyházi állandó lakos: 25.000,- Ft,

c) a hivatali helyiségen kívüli, hivatali munkaidőben történő házasságkötés díja

ca) amennyiben a házasulók, vagy azok egyike délegyházi állandó lakos: 13.000,- Ft,

cb) amennyiben a házasulók egyike sem délegyházi állandó lakos: 20.000,- Ft,

**3. §** (1) A szolgáltatás igénybevevői a 2. §-ban foglaltak szerint megállapított díj teljes összegének visszatérítésére jogosultak, amennyiben a házasságkötési szándékra vonatkozó bejelentésüket a hivatali helyiségen kívüli, valamint a hivatali munkaidőn túl történő házasságkötés tervezett időpontját megelőzően legalább 10 munkanappal korábban, írásban visszavonják.

(2) A szolgáltatás igénybevevői a 2. §-ban foglaltak szerint megállapított díj 50 %-ának visszatérítésére jogosultak, amennyiben a házasságkötési szándékra vonatkozó bejelentésüket a hivatali helyiségen kívüli, valamint a hivatali munkaidőn túl történő házasságkötés tervezett időpontját megelőzően legalább 5 munkanappal korábban, írásban visszavonják.

(3) Amennyiben a szolgáltatás igénybevevői a házasságkötési szándékra vonatkozó bejelentésüket a (2) bekezdésben meghatározott időpontot követően, vagy egyáltalán nem vonják vissza, és a házasságkötésre nem kerül sor, a szolgáltatás igénybevevői a díj visszatérítésére nem jogosultak.

(4) A szolgáltatás igénybevevői a 2. §-ban foglaltak szerint megállapított díj megfizetése alól mentesülnek, amennyiben a felek valamelyikének állapota közeli halállal fenyeget, valamint az egészségügyi és szociális intézményben lebonyolított házasságkötés, vagy egyéb különösen méltányolható rendkívüli esemény miatt lebonyolított házasságkötés esetén.

**4. §** (1) Amennyiben a hivatali munkaidőn túl történő házasságkötésben közreműködő anyakönyvvezető nem a közszolgálati tisztviselőkről szóló törvényben meghatározott szabadidőt választja, őt – az illetményén felül - céljuttatás jogcímén díjazás illeti meg.

(2) A célfeladat eredményes végrehajtásáért megállapítandó céljuttatás (díjazás) mértéke

a) a 2.§ a) pontja szerinti házasságkötés esetén bruttó 10.000,- Ft/alkalom,

b) a 2.§ b) pontja szerinti házasságkötés esetén bruttó 12.000,- Ft/alkalom,

c) a 2.§ c) pontja szerinti házasságkötés esetén bruttó 10.000,- Ft/alkalom.

**5.§** A rendeletben alkalmazott díjakat névadók és egyéb családi események esetén is megfelelően alkalmazni kell.

**6. §** Ez a rendelet 2016. április 1. napján lép hatályba.

**7.§** A rendeletben meghatározott díjakat a rendelet hatálybalépését követően bejelentett hivatali helyiségen kívüli, valamint a hivatali munkaidőn túl történő házasságkötés esetén kell alkalmazni.

**8.§** Hatályát veszti a házasságkötések, a bejegyzett élettársi kapcsolatok és a családi események szolgáltatási díjairól szóló 9/2011. (I.28.) önkormányzati rendelet.

Délegyháza, 2016. február …

dr. Riebl Antal dr. Molnár Zsuzsanna

polgármester jegyző

Kihirdetve:

Délegyháza, 2016. február ….

dr. Molnár Zsuzsanna

jegyző